LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 164**

**2021. gada 10. februārī**

Atklāta sēde, sākas plkst. 10.00, beidzas plkst. 11.50

Videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Jānis Ādamsons, Raimonds Bergmanis, Ivans Klementjevs, Ainars Latkovskis, Vita Anda Tērauda, Atis Zakatistovs**

**komisijas darbinieki**: vecākā konsultante Ieva Barvika, konsultantes Kristiāna Stūre, Inese Silabriede, Egita Kalniņa, tehniskā sekretāre Brenda Veiskate

**uzaicinātās personas:**

* **Ministru prezidenta parlamentārā sekretāre Evika Siliņa;**
* Krīzes vadības padomes sekretariāta vadītāja p.i. **Kaspars Druvaskalns**;
* Valsts ugunsdzēsības un glābšanas dienesta priekšnieka vietnieks **Mārtiņš Baltmanis;**
* Ārlietu ministrijas parlamentārā sekretāre **Zanda Kalniņa-Lukaševica;**
* Ārlietu ministrijas Konsulārā departamenta direktore **Guna Japiņa;**
* Iekšlietu ministrijas parlamentārā sekretāre **Signe Bole**;
* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**;
* Veselības ministrijas Veselības aprūpes departamenta Ārstniecības kvalitātes nodaļas vadītāja **Sanita Janka**;
* Veselības ministrijas Vides veselības nodaļas vadītāja **Jana Feldmane**;
* Slimību profilakses un kontroles centra Infekciju slimību riska analīzes un profilakses departamenta direktors **Jurijs Perevoščikovs**;
* Izglītības un zinātnes ministrijas Juridiskā un nekustamo īpašumu departamenta direktors **Raimonds Kārkliņš**;
* Izglītības un zinātnes ministrijas Struktūrfondu departamenta direktora vietnieka Eiropas Savienības fondu ieviešanas vadības jomā pienākumu izpildītājs **Edgars Lore**;
* Izglītības un zinātnes ministrijas Struktūrfondu departamenta direktora vietniece vispārējās izglītības attīstības jomā **Santa Feifere**;
* Izglītības kvalitātes valsts dienesta Uzraudzības departamenta direktors **Juris Zīvarts**;
* Latvijas Republikas tiesībsarga vietniece **Ineta Piļāne**;
* Satiksmes ministrijas valsts sekretāra vietnieks **Dins Merirands**;
* Aizsardzības ministrijas valsts sekretārs **Jānis Garisons**;
* Tieslietu ministrijas Nozares politikas departamenta Kriminālsodu izpildes politikas nodaļas vadītāja **Kristīne Ķipēna**;
* Ekonomikas ministrijas parlamentārais sekretārs **Jurģis Miezainis**;
* Ekonomikas ministrijas valsts sekretāra vietniece **Zaiga Liepiņa**;
* Ekonomikas ministrijas Analītikas dienesta vadītājs **Jānis Salmiņš**;
* Ekonomikas ministrijas Konkurences, tirdzniecības un patērētāju tiesību nodaļas vadītājs **Didzis Brūklītis**;
* Vides aizsardzības un reģionālās attīstības ministrijas Juridiskās nodaļas juriste **Agita Drozde**;
* Labklājības ministrijas Sociālo pakalpojumu departamenta direktors **Aldis Dūdiņš**;
* Valsts ieņēmumu dienesta Stratēģiskās vadības lietu un sabiedrisko attiecību pārvaldes direktore **Valda Rotberga**;
* Kultūras ministrijas valsts sekretāra vietnieks kultūrpolitikas jautājumos **Uldis Zariņš**;
* Latvijas Izglītības un zinātnes darbinieku arodbiedrības eksperte sociāli ekonomiskajos jautājumos **Anda Grīnfelde**;
* Latvijas Pašvaldību savienības padomnieks tautsaimniecības jautājumos **Aino Salmiņš**;
* Saeimas Juridiskā biroja vecākā juridiskā padomniece **Līvija Millere**;

**Sēdi vada:** komisijaspriekšsēdētājs J.Rancāns

**Protokolē:** K.Stūre

Darba kārtība:

1. Aktuālā situācija ar Covid-19 izplatību saistītā valsts apdraudējuma pārvarēšanā.  
2. Ministru kabineta 2021. gada 5. februāra rīkojums Nr. 74 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.

3. Dažādi.

**J.Rancāns** atklāj komisijas sēdi un veic deputātu klātbūtnes pārbaudi.

*Sēdē piedalās deputāti J.Rancāns, A.Blumbergs, J.Ādamsons, R.Bergmanis, I.Klementjevs, A.Latkovskis, A.Zakatistovs. E.Šnore un V.A.Tērauda. pieslēdzas sēdes laikā.*

**J.Rancāns** iepazīstina ar sēdes darba kārtību. Dod vārdu Ministru prezidenta parlamentārajai sekretārei E.Siliņai aktuālās situācijas izklāstam un Ministru kabineta 2021. gada 5. februāra rīkojumā Nr.74 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu”” prezentēšanai.

**E.Siliņa** informē par Ministru kabineta sēdē 5. februārī lemto. Norāda, ka 9. februārī jaunus grozījumus Ministru kabinets rīkojumu veidā nepieņēma, vienojās par prioritāri vakcinējamo personu sarakstu, informē par vakcinācijas procesu. Atgriežoties pie pagājušajā nedēļā valdībā pieņemtajiem lēmumiem – bija dažas konceptuālas lietas, par ko valdība jau otrdien izdiskutēja, bet gan ceturtdien, gan piektdien turpinājās sēde, viena no tām – par izglītības iestādēm, jo, neskatoties uz to, ka valdība otrdien bija domājusi, ka mācības klātienē no 8.februāra varētu atsākties, tika nolemts, ka 1.-2. klašu skolēni mācības klātienē vēl neatsāk. Valdība diskutēja, ka varētu pašvaldībām ļaut lemt, kur varētu mācības uzsākt, ja saslimušo skaits nav tik liels. Jāvienojas, jāsaprot, kas varētu būt tie kritēriji, ko dot pašvaldībām, pēc kā varētu vadīties, ka bērni varētu mācīties klātienē. Pēc luksofora principa Veselības ministrija ir teikusi, ka 200 saslimušie uz 100 tūkstošiem iedzīvotāju varētu būt augsta riska samazinājums, bet šobrīd vēl esam tālu līdz šim ciparam. Ja attiecīgajās pašvaldībās mazāks saslimstības skaits, tad varētu diskutēt. Tika runās, ka varētu arī tikt noteikti citi kritēriji, turpina pie tā strādāt. 5. februāra rīkojumā paredzēts, ka klātienē ir pieejamas konsultācijas visiem skolēniem, kam pastāv mācību pārtraukšanas risks, tāpat arī 12. klašu skolēniem un profesionālo skolu audzēkņiem, kuriem ir jākārto valsts pārbaudījumi. Varēs notikt individuāla praktisko iemaņu apguve klātienē augstskolu studentiem, kuri apgūst dažādu medicīnas un veterinārmedicīnas programmu pēdējo gadu. Tāpat speciālajās skolās, kur mācības jau notiek klātienē, darbiniekiem tiks nodrošināti antigēnu testi. Tiek celta testēšanas kapacitāte dažādās iedzīvotāju grupās, sociālās aprūpes centros, skolas ir tajā skaitā, lai varētu vairāk izvairīties no vīrusa un noteikt tā izplatību. Par tirdzniecības izmaiņām – no 8.februāra ir jāievieš drošas tirdzniecības koncepts, lai mazinātu pulcēšanos veikalos, jāievieš plūsmas kontrole un stingras fiziskās distancēšanās prasības, kas ir 25 kvadrātmetri uz vienu apmeklētāju, un ieeja pa vienam tirdzniecības zālēs. Pastiprināta tirgotāju atbildība, mārketinga aktivitātes ir aizliegtas, kā arī pastāvīga kontrole un atbildība par epidemioloģiskās drošības neievērošanu. Policijai būs tiesības, ja neievēros šo kārtību, uz laiku līdz septiņām dienām slēgt tirdzniecības vietu. Šis ir sākums tirdzniecības pakalpojumu sniegšanas ierobežojumu maiņai. Šobrīd var tirgot tie veikali, kuri tirgo pārtiku ne mazāk, kā 70% no preču sortimenta un veikali, kuri tirgo higiēnas preces ne mazāk, kā 70% no preču sortimenta un grāmatnīcas – šis ir tas papildinātais saraksts. Doma ir skatīties, kā iet ar kontroli, drošības pasākumu ievērošanu pašos tirdzniecības centros, veikalos, kā pašiem veicas, kā Valsts policijai veiksies ar kontroli, kas būs ar sabiedrības attieksmi, vai būs novērojams masveida pieplūdums. Ideja ir veidot pakāpenisku pāreju arī uz pārējo veikalu atvēršanu. Šobrīd šis ir pirmais solis, skatīsimies, ko tuvākajā laikā valdība diskutēs, kā varam iet uz priekšu, lai tirdzniecības vietas varētu atvērt. Vēl rīkojumā izmaiņas saistībā ar ceļošanu, šobrīd, ņemot vērā jaunā vīrusa celma nonākšanu Latvijā, no šā gada 11.-25. februārim varēs ieceļot tikai būtisku un neatliekamu iemeslu dēļ, izņemot gadījumus, kad ieceļošanas mērķis ir darbs, mācības, studijas, ģimenes apvienošana, medicīnas pakalpojumu saņemšana, tranzīts vai nepilngadīgo pavadīšana, kā arī, lai atgrieztos pastāvīgajā dzīvesvietā vai dotos uz bērēm. Dokumentus vai citus ticamus pierādījumus, kas apliecina iemeslus, Covidpass.lv ir jānorāda un jāuzrāda pēc pieprasījuma Valsts robežsardzei vai Valsts policijai. Ar privāto transportu Latvijā varēs iebraukt Latvijas vai citu Eiropas Savienības, Eiropas Ekonomiskās zonas valstu, Šveices Konfederācijas, Apvienotās Karalistes valstspiederīgie, kā arī Eiropas Savienības pastāvīgie iedzīvotāji ar uzturēšanās atļaujām. No 11.-25. februārim atcelti pasažieru pārvadājumi uz un no Apvienotās Karalistes, Īrijas, Portugāles. Joprojām, ja gadījumā kāds ir bijis, jāreģistrējas Covidpass.lv, jāuzrāda negatīvs Covid-19 tests un jāievēro desmit dienu pašizolācija, tiem, kas bija jau līdz šim brīdim ieceļojuši. Papildus informācija ir Ārlietu ministrijas un Satiksmes ministrijas mājaslapās.

Papildus informē, ka Ministru kabinets pagājušajā nedēļā lēma, ka ir pieņemts Latvijas atveseļošanas un noturības mehānisma plāns, kurā pieejams finansējums pandēmijas radīto kaitējumu ekonomikai un sociālajai jomai, Eiropas Komisija š.g. pavasarī ierosināja ieviest šādu plānu, lai valstis atjaunotos pēc pandēmijas. Īpaši uzsvērts mērķis – reformas un investīcijas tieši uz pāreju uz zaļo un digitālo ekonomiku, kā arī mazinātu krīzes radīto ietekmi.

Tika lemts, ka dīkstāves atbalsts patenta maksātājiem, kuriem patents ir bijis spēkā vismaz trīs mēnešus, tiks piešķirts, jo līdz šim bija, ka patentam jābūt spēkā sešus mēnešus, ir samazināts termiņš, atviegloti nosacījumi uz kāda pamata patenta maksātāji var saņemt dīkstāves atbalstu. Valdība ir atbalstījusi noteikumus par atbalstu mākslas, izklaides un atpūtas nozaru komersantiem. Atbalsts paredzēts sešu miljonu eiro apmērā, kas paredzēs finansējuma pieejamību aizdevumu un grantu veidā tieši Covid-19 infekcijas izplatības ietekmētajām mākslas, izklaides un atpūtas nozarēm un ar tām saistītajai ekosistēmai – māksliniekiem, tehniskajām kompānijām, norises vietām un viņu ekonomiskās aktivitātes atjaunošanai.

Pēdējais – stājās spēkā 5.februārī grozījumi apgrozāmo līdzekļu grantu atbalsta programmā, kas dubulto atbalstu šajā programmā, turpmāk atbalsta apmērs uzņēmējiem būs pieejams 60% apmērā no uzņēmuma bruto gada algas kopsummas, par kuru ir samaksāti darba nodokļi – 2020. gada augustā, septembrī, oktobrī, paaugstināti atbalsta griesti līdz 100 tūkstošiem eiro mēnesī. Kāpēc tas ir būtiski – dažkārt uzņēmējiem nepieciešams segt komunālos maksājumus, nomas maksas vai kādus aizdevumus, šis atbalsts apgrozāmo līdzekļu veidā uzņēmumiem dod iespēju izvēlēties, kur vēlas šo finansējumu izmantot, netiek specifiski pateikts tieši kam – uzņēmums pats var vadīt riskus, skatīties, kur vairāk nepieciešams piešķirt šo apgrozāmo līdzekļu no valsts piešķirto grantu.

**K.Druvaskalns** papildus informē, ka Ministru kabinets un Krīzes vadības padome vakar pieņēma Stratēģiju par nepieciešamo pasākumu kopumu Covid-19 infekcijas izplatības pārvaldīšanai 2021.gadam. Šodien būs pirmā sēde, Stratēģiskajā grupā ir arī Aizsardzības, iekšlietu un korupcijas novēršanas komisijas vadītājs.

**J.Rancāns** aicina deputātus uzdot jautājumus E.Siliņai un K.Druvaskalnam, ja tādi ir radušies, jo viņiem jādoda uz citām sanāksmēm.

*Deputātiem šobrīd nav jautājumu.*

**J.Rancāns** informē, ka pieslēgsies šodien plānotajai sanāksmei, kurā tiks izskatīta K.Druvaskalna minētā stratēģija.

**M.Baltmanis** lūdz atbalstīt Ministru kabineta rīkojumu. Informē par darīto no Valsts ugunsdzēsības un glābšanas dienesta puses – turpinās sadarbība ar Aizsardzības ministriju, Valsts aizsardzības loģistikas un iepirkumu centru, arī attiecībā uz kopējo individuālo aizsardzības līdzekļu rezervju apzināšanu. Šonedēļ vēl papildus būs piegāde bērnu higiēniskajām sejas maskām, lai būtu nodrošinātas, vēl plus piecas higiēniskās sejas maskas skolās, kur izdale būs caur civilās aizsardzības komisijām. Izstrādāts algoritms antigēnu noteikšanas testu un oksimetru izdalei sociālās aprūpes centros. Šie resursi tiks dalīti, izmantojot civilās aizsardzības komisijas.

**S.Janka** informē par situāciju slimnīcās – uz šo brīdi vērtējama, kā stabila, kopējais gultu noslogojums Covid-19 pacientiem ir aptuveni 70%, ir reģioni, kur noslogojums ir lielāks, stacionēto pacientu skaits šobrīd ir stabils, vienīgais salīdzinoši liels intensīvās terapijas gultu noslogojums. Valdība lēmusi par papildus finansējuma piešķiršanu jaunu intensīvās terapijas gultu un iekārtu iegādei, lai nodrošinātu Covid-19 pacientu ārstēšanu. Un Austrumu slimnīcā un Stradiņa slimnīcā plūsmu nodalīšanai. No šīs nedēļas Rīgas 1. slimnīcā atvērtas divdesmit gultas Covid-19 pacientu ārstēšanai.

**J.Feldmane** papildina, ka no šīs nedēļas sociālās aprūpes centros vakcinācija sākās, ir apzināta sociālās aprūpes centru klientu un darbinieku vēlme vakcinēties, šobrīd tiek plānota vakcīnu sadale. Vakcināciju veiks gan sociālās aprūpes centri paši, gan ģimenes ārsti iesaistīsies, gan ir piesaistīti ambulatorās aprūpes centri, kas nodrošinās vakcināciju.

**R.Bergmanis** jautā Veselības ministrijas pārstāvjiem par papildu finansējumu, intensīvās terapijas gultu izvietošanu. Šobrīd ar personāla piesaisti sarežģīti, vaicā, vai būs personāls.

**S.Janka** atbild, ka papildus gultu izvēršana tika vērtēta kopā ar pieejamo personālu. Tika gultu pieprasījums palielināts attiecīgi slimnīcu līmeņiem, lielākais Stradiņa slimnīcā. Ņēma vērā personāla iespējas, tika aptaujātas ārstniecības iestādes.

*Tehnisko traucējumu dēļ zūd savienojums.*

**J.Rancāns** rezumē, ka par personālu ir domāts, izveidojot jaunas gultas vietas. Dod vārdu J.Perevoščikovam par aktuālo situāciju ar infekcijas izplatību

**J.Perevoščikovs** prezentē aktuālos datus par aizvadīto nedēļu. Iepazīstina ar 7 un 14 dienu Covid-19 kumulatīvo gadījumu skaitu uz 100 tūkstošiem iedzīvotāju uz 7.februāri, Covid-19 gadījumu skaitu pa dienām, pagājušajā nedēļā dažas dienas uzrādīja lielāku atklāto gadījumu skaitu, bet kopumā pieaugums par 6,2%, salīdzinot piekto nedēļu ar ceturto nedēļu. Informē par Covid-19 gadījumu skaitu un tā dinamiku procentuāli pa nedēļām, Covid-19 testu skaitu un pozitīvo testu īpatsvaru pa nedēļām, 7 dienu kumulatīvo Covid-19 gadījumu skaitu un 7 dienu kumulatīvo testu skaitu pa dienām uz 7.februāri, 7 un 14 dienu kumulatīvo stacionēto Covid-19 pacientu skaitu uz 7.februāri, Covid-19 pacientu skaitu stacionāros uz 7.februāri, Covid-19 infekcijas reproduktivitātes koeficientu pa dienām Latvijā uz 7.februāri. Iezīmē citu valstu pieredzi ar saslimstības mazināšanos, reproduktivitātes koeficientu tajās, Covid-19 gadījumu skaitu uz 100 tūkstošiem iedzīvotāju dažādās vecuma grupās un uz 100 tūkstošiem iedzīvotāju bērnu vecuma grupās pa nedēļām, ilgtermiņa tendences, epidemioloģiskās izmeklēšanas rezultātus – inficēšanās vietas, apstākļus, Covid-19 gadījumu skaita salīdzinājumu sociālās aprūpes centros, ārstniecības iestādēs un citur, ar sociālās aprūpes centriem un ārstniecības iestādēm saistīto Covid-19 gadījumu skaita īpatsvaru, veikto Covid-19 testu skaitu un Covid-19 gadījumu skaitu uz 100 tūkstošiem iedzīvotāju dažādās vecuma grupās 2021. gada janvārī. Informē, kāds ir izglītības iestāžu apmeklējums akūtu augšējo elpceļu infekciju epidēmiskajā sezonā 2019./2020.gadā, Covid-19 gadījumu skaits pirmsskolas izglītības iestāžu darbinieku vidū 2021. gada 1.-5. nedēļā, 14 dienu kumulatīvais Covid-19 gadījumu skaits uz 100 tūkstošiem iedzīvotāju Latvijas reģionos, sadalot novados, tajā skaitā, runājot par reģionālo pieeju izglītības atsākšanai klātienē – ir novadi, kur nav neviens gadījums 14 dienu laikā, ir novadi ar milzīgu skaitu. Jautājums par to, vai šie dati ir ticami – iezīmē apstākļus, tajā skaitā, vai ir analīžu nodošanas punkti, punktu skaits nenosedz katru administratīvo teritoriju. Skaidro analīzi par Covid-19 paraugu ņemšanas punktu skaitu novados, sadalot novadus pēc saslimstības līmeņa (pilsētas nav iekļautas). Informē par Covid-19 slimības dienu skaitu līdz laboratoriski apstiprinātā gadījuma reģistrācijas datumam 2021. gada janvārī – salīdzināta saslimšanas diena, kad parādās simptomi, un diena, kad saņēmis testēšanas rezultātu – 4 intervāli. Par svešu celmu izplatību Latvijā – aizvadītajā nedēļā molekulāri sekvenēti 96 paraugi, lielākoties tie atlasīti pēc nejaušības principa, paraugiem bija divos gadījumos konstatēts britu celms, skaidro abus gadījumus.

**J.Rancāns** pateicas par izsmeļošo prezentāciju. Dod vārdu A.Latkovskim uzdot jautājumus.

**A.Latkovskis** norāda, ka viens no lielajiem jautājumiem ir iespējami ātrākā bērnu atgriešanās skolā, īpaši sākumklasēs, visam jānotiek atbilstoši tam, lai bērni neinficētos. Dati attiecībā uz bērnudārzu darbiniekiem rāda, ka ir daudz inficēto. Arī tas, ka jānoskaidro patiesais inficēšanās līmenis visos reģionos, kur arī ir zem 250 kumulatīvais rādītājs. Iepriekš tika minēts, ka no tiem stacionētajiem inficētajiem, kuri nonāk slimnīcās, 50% gadījumu nav veikts tests – vai tā ir taisnība? Viens no rādītājiem būtu, ņemot vērā datus par tiem, kas nonāk slimnīcās, skatīties, vai nonāk arī no tiem novadiem, kur testēšanās nav iespējama. Vai tie saslimstības rādītāji nebūtu jāņem vērā, kad tiks lemts par mācību atsākšanu? Tas, ka nav iespēja testēties, arī vien nenorāda uz to, kāpēc mazs saslimstības līmenis.

**J.Perevoščikovs** skaidro, ka mēģinās ar Nacionālo veselības dienestu kopā pārbaudīt, svarīgi dabūt konkrētus cilvēkus, cik no konkrētiem novadiem ir testēti. Ir datubāze par visiem testiem, kas veikti Nacionālajam veselības dienestam. Cer, ka izdosies atlasīt konkrētā laika posmā no konkrētiem novadiem, tas palīdzēs saprast, cik testēšanas apjoms attiecas uz konkrētiem iedzīvotājiem tur, kur viņi dzīvo, nevis, kur nodod testus. Par cilvēku hospitalizāciju no dažādiem novadiem uz slimnīcu – tas ir ņemts vērā, uzskaitīti saslimšanas gadījumi pēc dzīvesvietas. Ja kādā novadā ir divu nedēļu laikā nulle, tas norāda, ka nebija hospitalizēti. Šis faktors tiek ņemts vērā. Iezīmē pieredzi ar uzliesmojumu rudenī Vecpiebalgā.

**A.Latkovskis** norāda, ka, lai izvairītos no iepriekšējās nedēļas situācijas, kad viena ministrija atnāca uz valdību un teica – ļaujam 1.-2. klasēm mācīties, otra pateica – nav tādi dati, lai varētu atļaut to darīt, būtu svarīgi, ka jūs strādājat roku rokā ar viņiem. Reģionālais līmenis šķiet simpātisks.

**J.Rancāns** aicina izteikties Aizsardzības ministrijas pārstāvi, tajā skaitā par iepirkumiem par eksprestestiem.

**J.Garisons** informē, ka Ministru kabineta rīkojumu atbalsta, nav nekas piebilstams. Saistībā ar iepirkumiem informē, ka vakar Iepirkumu uzraudzības birojs noraidīja sūdzību, šodien finalizēs uzvarētājus, bija 25 pretendenti. Nākamās nedēļas vidū varētu sākties izdale. Piecu dienu piegāde ir iespējama. Valsts ugunsdzēsības un glābšanas dienests arī ziņoja, algoritmi ir izstrādāti, apmācība arī ir iekšā iepirkumos, komersantam jāapmāca sociālās aprūpes centru darbinieki, kā testus veikt. Par oksimetru testiem – šodien beidzas pieteikumu termiņš. Maskas skolu kopumā 300 tūkstoši izdalītas, šonedēļ noliktavās ienāks visas pasūtītās, Labklājības ministrija vēlas vēl vienu porciju ar maskām maznodrošinātajiem iedzīvotājiem, tās arī kārtos tālāk.

**Z.Liepiņa** aicina atbalstīt Ministru kabineta rīkojumu. Aktualitātes saistībā ar ekonomisko situāciju tālāk prezentēs J.Salmiņš.

**J.Salmiņš** iepazīstina ar ekonomikas rādītājiem pagājušā gada beigas – ceturtajā ceturksnī tie ir daudzkārt labāki, nekā bija gaidīts, ņemot vērā arī ārkārtējo situāciju. Salīdzinot ar vienpadsmit Eiropas valstīm, kuras publicē ātro vērtējumu, kopā ar Lietuvu esam vieni no labākajiem. Ja skatām visu gadu kopumā, ekonomika kritusi par 3,5%, Eiropas Savienībā kritums vidēji 6,8-6,9%. Situācija ir tik laba, zinot, ka daudzām nozarēm ir grūti, jo lielo izrāvienu devis eksports. Iepazīstina ar mazumtirdzniecības tendencēm, informē, ka apstrādes rūpniecībā gada nogalē straujš kāpums. Preču eksportā rudenī sasniegti vēsturiski augstākie apjomi. Pakalpojumu eksports – kritums aviācijā, tūrismā un tranzītā. Covid-19 otrais vilnis – reģistrētā bezdarba pieaugums lēnāks nekā pavasarī. Secinājums, ka bezdarba kāpums otrajā vilnī mērenāks, nekā bija pavasarī. Atsākoties pavasarī sezonas darbiem, parādoties jaunām darba vietām arī bezdarba datos vajadzētu ieraudzīt pozitīvu tendenci, ja epidemioloģiskā situācija krasi nepasliktinās.

**J.Rancāns** pateicas par prezentāciju. Dod vārdu Valsts ieņēmumu dienesta pārstāvei informēšanai par izmaksātajām atlīdzībām.

**V.Rotberga** demonstrē prezentāciju – tajā ietverta aktuālā informācija par situāciju līdz vakardienai, operatīvie dati – pēc darba devēju iesniegumiem izmaksātais finansējums, no tā dīkstāves atbalsti sastāda lielāko daļu, atbalsti algu subsīdijām. Pēc pašnodarbināto iesniegumiem izmaksātais finansējums, patentmaksātājiem un skaistumkopšanas nozarē izmaksātais finansējums. Attiecībā uz grantiem izmaksātais finansējums un saņemtais iesniegumu skaits. Informē par situāciju līdz 31. janvārim – izplatītākās dīkstāves pabalstu un subsīdījas atbalsta saņēmēju profesijas – šeit tendence pēdējā laikā diezgan vienāda. Informē par dīkstāves un subsīdijas atbalsta saņēmēju profesijām, pēc darba devēju iesniegumiem izmaksātajiem dīkstāves un subsīdijas pabalstiem nozaru griezumā, pašnodarbināto un patentmaksātāju iesniegumiem un izmaksātajiem dīkstāves pabalstiem pēc nozarēm. Informē, kādi ir pieteiktie un piešķirtie granti nodokļu maksātājiem apgrozāmo līdzekļu plūsmas nodrošināšanai, kā arī par skaistumkopšanas nozares pārstāvju iesniegumiem un izmaksātajiem dīkstāves atbalstiem. Iezīmē, kādi ir galvenie atteikumu iemesli atbalsta piešķiršanai.

*J.Rancāns un V.Rotberga vienojas, ka prezentācija tiks atsūtīta uz komisijas e-pastu.*

**U.Zariņš** norāda, ka no Kultūras ministrijas puses šobrīd nav nekas papildus piebilstams.

**J.Rancāns** aicina izteikties Izglītības un zinātnes ministrijas pārstāvjus par aktuālo situāciju un datoriem, kas tika iezīmēts iepriekšējā komisijas sēdē.

**J.Zīvarts** apliecina, ka ministrija strādā aktīvi pie reģionu jautājuma, būs vairākas sanāksmes arī ar Veselības ministriju, kur cenšas saprast, kurām klasēm varētu atļaut klātieni. Par Ministru kabineta rīkojumu – tas dod tiesības individuālām konsultācijām, šobrīd aktīvi tiek konsultētas skolas, lai droši varētu nodrošināt konsultācijas.

**E.Lore** prezentē aktuālos jautājumus par viedierīču iepirkumu skolām, plānoto rīcību viedierīču iegādē. Ministrija plāno steidzamības kārtībā, lai izglītības iestādes uz nākamā gada sākumu tiktu nodrošinātas ar papildus viedierīcēm, pēc šobrīd aprēķinātā, tās varētu būt apm divdesmit tūkstoši iekārtas. Informē par interneta pieslēgumiem, risinājumiem saistībā ar jaudas palielināšanu.

**S.Bole** norāda, ka par Ministru kabineta rīkojuma projektu nav iebildumu, atbalsta. Iepazīstina ar aktuālo informāciju – Valsts policija ir pamainījusi pārbaužu vietu stratēģiju, vairāk pievērš uzmanību publisku vietu, tirdzniecības vietu pārbaudei, tāpat pārbauda publiskās izklaides vietas, kalnus, slidotavas. Ja ap Rīgu iebildumu nav, tad nedaudz tālāk no Rīgas nomas punkti, slēpošanas trases ir nedaudz jāpaskata. Policija nekad uzreiz nesoda, vienmēr preventīvi aizrāda, tad veic administratīvo sodīšanu, ja ir pārkāpumi. Valsts robežsardze turpina robežpārbaudi personu grupām, kurām atļauta ārējās robežas šķērsošana, apliecinājumu iesniegšanas kontroli veic, imigrācijas kontroles ietvaros izvēles kārtībā tiek veikta kontrole kopā ar kolēģiem no Nacionālajiem bruņotajiem spēkiem un Valsts policijas. Šobrīd notiek sarunas Valsts robežsardzei un Valsts ieņēmumu dienestam, ka Nodokļu un muitas policijas pārvade varētu nākt palīgā kontrolēt mazos ceļus. Šobrīd turpina darbu pie tā, lai palīdzētu un sniegtu atbalstu Neatliekamās medicīniskās palīdzības dienestam viņu uzdevumu veikšanā, kā arī Slimību profilakses un kontroles centram to personu, kas ir pie viņiem uzskaitē, kontroles nodrošināšanai. Uz šo brīdi tirdzniecības vietu slēgšana nav notikusi, līdz vakardienai pārbaudītas 4290, uzsākts 91 administratīvā pārkāpuma process, doti 885 preventīvi norādījumi. Saistībā ar mājsēdi Valsts policija to gribētu samazināt, tāpat naktīs policija turpina kontrolēt notiekošo, kārtību, bet mājsēdes pamats bija, lai Ziemassvētkos, Jaunajā gadā cilvēki nepulcētos. Varētu šos spēkus preventīvi nosūtīt uz tirdzniecības vietām, veikaliem, slidotavām, kalniem.

**K.Ķipēna** informē, ka pēdējie grozījumi attiecībā uz ieslodzījuma vietām saistīti ar cietuma veikalu darbību, tehniski precizēta norma. Otra attiecas uz ieslodzīto izglītību, kur precizēja, ka profesionālās izglītības teorētisko daļu var apgūt attālināti. Tas tika darīts, jo cietuma infrastruktūras dēļ jāizvēlas, kuriem no izglītības veidiem dodam priekšroku attālinātajai apguvei.

**A.Dūdiņš**, papildinot kolēģu teikto, norāda, ka Covid-19 izplatība sociālās aprūpes centru vidē samazinās, kā arī centri ir starta pozīcijā vakcinēšanai. Šodien tika iezīmēti pirmie sociālās aprūpes centri, kur vakcinēšana tiktu uzsākta. Atbilstoši Ministru kabineta apstiprinātajam rīcības plānam, ceturtdien dosies uz tā saukto Reira grupu attiecībā uz skābekļa koncentratoru iegādi, lielas izmaksas tur, būs konceptuālā izšķiršanās. Turpina izpildīt Veselības inspekcijas konstatētos ieteikumus par situāciju veselības jomā sociālās aprūpes centros. Šodien notiek Pašvaldību savienības komitejas sēde par šo jautājumu – ja gribam ātri izpildīt ieteikumu, ka katrā no sociālās aprūpes centriem izveidojam veselības punktu, tas maksā apmēram 5 miljonus eiro, pats galvenais jautājums ir par mediķu pieejamību. Ceturtdien notiks kārtējā lielā sanāksme ar visiem pašvaldību sociālās aprūpes centriem un Latvijas Pašvaldību savienību, speciālistiem, kuri atbildēs uz konkrētiem jautājumiem par vakcināciju, tajā skaitā, par *AstraZeneca* vakcīnām senioriem. Paralēli par sabiedrības informēšanu, kas attiecas uz sociālās aprūpes centriem, ir bijušas divas sanāksmes ar Vakcinācijas projekta biroja cilvēkiem. Paralēli ir kārtējo reizi uzsākuši vajadzību aktualizāciju pēc individuālās aizsardzības līdzekļiem, šodien tiks izsūtīts links, kur jebkurš sociālās aprūpes centrs varēs nofiksēt esošo situāciju un vajadzības, tā rezultātā skatīsies uz iespējām kādu daļu no individuālās aizsardzības līdzekļiem kompensēt no valsts budžeta.

**Z.Kalniņa-Lukaševica** informē par ceļošanas ierobežojumiem. Ņemot vērā, ka tie stājas spēkā rīt, detalizēti ieskicē trīs lietas – saskaņā ar Ministru kabineta rīkojumu tiek noteikts, ka būtisks ieceļošanas pamats nepieciešams arī personām, kas ieceļo no Eiropas Savienības, ir tikai astoņi iemesli, kas var būt par pamatu, lai šajā laikā ieceļotu Latvijā, tas jāuzrāda, reģistrējoties Covidpass.lv – lai iekāptu lidmašīnā, jāreģistrējas Covidpass.lv, jāatzīmē viens no iemesliem, kas ir par pamatu iebraukšanai, iepazīstina ar noteiktajiem iemesliem. Tikai ar tādu iemeslu un noteikti aizpildītu Covidpass.lv cilvēki tiks ielaisti lidmašīnā. Papildus dokumentiem jābūt līdzi, jābūt gataviem Valsts robežsardzei uzrādīt dokumentus, kas pamato kādu no šiem iemesliem. To intensīvi ir skaidrojuši šajās dienās, cenšoties cilvēkiem pievērst tam uzmanību. Jāuzsver, ka nav plānoti repatriācijas reisi šajā laikā. Prasības attiecas uz visām personām, kas no jebkuras Eiropas Savienības vai Eiropas Ekonomiskās zonas vai Šveices ar komercpārvadājumiem ar avioreisu ierodas Latvijā. Ja brauc ar personīgo transportlīdzekli pa sauszemes ceļu, tad šāda ieceļošana šobrīd netiek ierobežota Latvijas, Eiropas Savienības, Eiropas Ekonomiskās zonas, Šveices un Apvienotās Karalistes valstspiederīgajiem un iedzīvotājiem ar pastāvīgo uzturēšanās atļauju. Tas nozīmē, ka pieeja ir analoga spēkā esošajiem regulējumam par izņēmumu no testa prasības. Ja persona ieceļo ar savu auto, Latvija nevar liegt ieceļošanu, jo tiesības ieceļot Latvijas valstspiederīgajiem izriet no Satversmes. Plānots, ka Iekšlietu ministrija piedāvās konkrētu regulējumu, kā pastiprināt kontroli uz sauszemes robežas. Otrs aspekts – pasažieru komercpārvadājumu apturēšana spēkā no rītdienas ar Apvienoto Karalisti, Īriju, Portugāli – valstis, kur konstatēta jaunās mutācijas izplatība, nebūs tiešie reisi. No šīm valstīm šajā laika periodā repatriācijas reisi nav plānoti, nav būtiska pieprasījuma arī. Pilsoņiem tiesības, izmantojot citus ceļus, ierasties Latvijā, bet arī, aizpildot Covidpass.lv, uzrādot testu, norādot ieceļošanas iemeslu, no kurienes ieceļo. Trešais aspekts – no rītdienas tiek ierobežota uz laiku ieceļošana tiem trešo valstu pilsoņiem, kuriem ir termiņuzturēšanās atļaujas – varēs iebraukt, ja atbilst kādai no astoņām kategorijām, kuriem ieceļošana ir atļauta. Norāda piemērus gadījumiem, kad varēs ieceļot trešo valstu pilsoņi ar termiņuzturēšanās atļaujām, bet nevarēs, ja tikai balstoties uz nekustamā īpašuma esamību Latvijā. Svarīgi uzsvērt, ka Ārlietu ministrijas uzskatā šie ierobežojumi atbilst Satversmei, Latvijas saistošajiem starptautiskajiem cilvēktiesību līgumiem, kā arī likumam “Par ārkārtējo situāciju un izņēmuma stāvokli”. Mums jāievēro Latvijas saistības, kas izriet no Eiropas Savienības tiesībām, tāpēc prasības vienādas arī uz Eiropas Savienības pilsoņiem, vienlaikus ir arī mūsu tiesības šādus samērīgus ierobežojumus pielietot, saskata, ka ierobežojumi šobrīd ir samērīgi un ir saprātīgs līdzsvars starp nepieciešamību vairāk ierobežot personu ieceļošanu Latvijā un nepieciešamību nodrošināt atbilstību Satversmei. Diskutējot par šiem ierobežojumiem, bija viedoklis, ka šie ir adekvāti un samērīgi, bet daži apspriestie vēl stingrākie netika uzskatīti par iespējamiem, jo tad mēs riskētu pārkāpt kādas savas saistības.

**A.Drozde** informē, ka no Vides aizsardzības un reģionālās attīstības ministrijas nav papildinājumu, atbalsta rīkojumu.

**D.Merirands** papildus uzsver to, ka pozitīvi vērtē, ka šobrīd pieeja ir mainījusies, aizliegumi netiek realizēti ar visaptverošu pasažieru pārvadājumu atcelšanu, konkrēti ir pateikuši, ka ceļošana ir atļauta un vēlama tikai būtiskajiem ceļotājiem, tas ir pozitīvi arī no tāda viedokļa, ka ceļošanas iemeslu pārbaudīšanā iesaistās ne tikai Valsts policija un Valsts robežsardze, bet arī jebkurā gadījumā, kad persona izmanto regulāro pasažieru pārvadājumu, pārbaudīt attiecīgos dokumentus ir arī pārvadātāja atbildība. Kā nepieciešams pasākums tika ieviests arī pilnīgs starptautisko pasažieru pārvadājumu aizliegums uz trīs valstīm – Apvienoto Karalisti, Īriju, Potrugāli, vienlaikus satiksmes ministrs saglabā iespēju atsevišķos gadījumos sniegt atļauju tomēr notikt tādiem braucieniem, kas saistīti ar, piemēram, darbinieku nogādāšanu vai sportistu pārvietošanos. Kopumā pozitīvi raugās un lūdz atbalstīt grozījumus.

**I.Piļāne** norāda, ka no Tiesībsarga biroja puses galvenie jautājumi bija par ieceļošanu, Ārlietu ministrijas pārstāve detalizēti izskaidroja pamatojumu. Tomēr ir jautājums, lai viestos skaidrība – rīkojuma 5.49.1. punktā teikts, ka nevar ceļot uz konkrētām valstīm, ka tas attiecas gan uz ieceļošanu ar avio reisiem, gan privātajiem transportlīdzekļiem – skaidri noteikts, ka jāaizpilda pašapliecinājuma forma, jābūt iemeslam. Tajā pašā laikā konkrētā punkta pēdējais teikums saka, ka prasība neattiecas uz personām, kas pārvietojas ar privāto transportlīdzekli. Jautā, vai nerodas pretruna. Kad lasīja normu, nebija saprotams. Anotācijā vispār nav minēts pamatojums – ieteikums ikvienu izmaiņu skaidri paust arī anotācijā. Jāsaprot – ja ar privāto transportlīdzekli cilvēks pārvietosies, vai ir jāaizpilda pašapliecinājuma forma, un vai viņam vispār neviens nenoskaidros iemeslus, kāpēc pārvietojas.

**G.Japiņa** paskaidro, ka rīkojuma 5.49.1. apakšpunkts nenosaka, ka personas, kuras brauc ar personisko transporlīdzekli var ieceļot bez būtiska iemesla. Šī apakšpunkta pēdējais teikums saka, ka noteiktas personu kategorijas, tostarp, Latvijas pilsoņiem, iebraucot Latvijā ar transporlīdzekli, kas neveic komercpārvadājumus, nevar liegt iebraukšanu Latvijā. Šī tiesību saglabāšana izriet no Satversmes 98. panta. Atbildot uz jautājumu, secība rīcībai ir tāda, ka visām personām, kas ieceļo Latvijā, neatkarīgi no tā, vai tās ir pilsoņi vai ārvalstnieki, ir jāaizpilda Covidpass.lv. Jāaizpilda arī neatkarīgi no ieceļošanas veida. Tad, kad persona aizpilda Covidpass.lv, atzīmē sava brauciena būtisko iemeslu – vienu no astoņiem. Covidpass.lv nav iespējams, tika arī smalki diskutēts, uzlikt pārvadātājam rūpīgi pētīt, vai kādi dokumenti pierāda šo būtisko iemeslu vai nē. Tādēļ tas, ko dara pārvadātājs – pārliecinās, ka persona reģistrējusies Covidpass.lv, šī prasība bijusi spēkā jau līdz šim. Tostarp Covidpass.lv reģistrāciju nevar pabeigt, ja cilvēks nav norādījis iemeslu, kāpēc dodas uz Latviju. Faktiski pārvadātājs tikai pārliecinās, ka Covidpass.lv ir, ja ir Covidpass.lv tad faktiski ir arī būtiskais iemesls. Šis pats pienākums attiecas arī uz personām, kas brauc pa sauszemi ar savu privāto transportu. Bet šī norma ir faktiski ļoti tuva tam, kas šobrīd jau ir spēkā attiecībā uz testa prasību – ja persona ieceļo ar pārvadājumu, nevar ceļot slima, jo tas apdraud citus. Ja brauc ar privāto automašīnu, tad ir tiesības atgriezties Latvijā saskaņā ar Satversmi, tad nevar liegt ieceļot Latvijā, pat, ja ir slima, bet vienlaikus netiek atbrīvota no testa prasības. Pēc šādas pašas analoģijas ir izveidota arī šī norma – ka persona brauc ar Covidpass.lv, ir pienākums ievērot, ka ieceļot var tikai būtiska iemesla dēļ, visi pārējie nebūtiskie braucieni ir jāatliek. Ja personu, kas dodas ar privāto automašīnu aptur Valsts policija vai Valsts robežsardze veicot imigrācijas kontroli, tad pārbaudot dokumentāli secina, ka cilvēks ir norādījis nepatiesi, tad Latvijas pilsoni nevar izraidīt no Latvijas.

**J.Rancāns** rezumē, ka laiks sēdei ir beidzies. Skaidrība ir radīta gan par aktuālo situāciju, gan par Ministru kabineta rīkojumu. Aicina atbalstīt komisijas sagatavoto Saeimas lēmuma projektu [“Par Ministru kabineta 2021. gada 5. februāra rīkojumu Nr.74, ar kuru grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”](https://titania.saeima.lv/LIVS13/saeimalivs_lmp.nsf/0/AA5F61C081BC9016C22586780038B7CA?OpenDocument).

Balsojums:

*J.Rancāns – par, A.Blumbergs – par, J.Ādamsons – atturas, R.Bergmanis – atturas, I.Klementjevs – atturas, A.Latkovskis – par, V.A.Tērauda – par, A.Zakatistovs – par.*

**LĒMUMS:**

* atbalstīt un virzīt izskatīšanā Saeimā lēmuma projektu [“Par Ministru kabineta 2021. gada 5. februāra rīkojumu Nr.74, ar kuru grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”](https://titania.saeima.lv/LIVS13/saeimalivs_lmp.nsf/0/AA5F61C081BC9016C22586780038B7CA?OpenDocument).
* lūgt Saeimas Prezidiju sasaukt Saeimas ārkārtas sēdi un iekļaut tās darba kārtībā komisijas sagatavoto Saeimas lēmuma projektu.

**J.Rancāns** atgādina, ka pirmdien pl.10.00 plānota papildus komisijas sēde, kurā tiks izskatīti Valsts policijas darba rezultāti. J.Rancāns slēdz sēdi.

Komisijas priekšsēdētājs (paraksts\*) J.Rancāns

Komisijas priekšsēdētāja biedrs (paraksts\*) A.Blumbergs